Ingolf er en efterårsstorm, som lige nu har retning mod regionen. Og det betyder, at der rundt omkring vælter træer og sker skader på grund af den kraftige vind. I Serritslev omkring Brønderslev var der i dag brug for udrykning og hjælp til nedtagning af en fodersilo, der havde revet sig løs på en kyllingefarm. Ifølge vagthavende hos Nordjyllands Politi, Bruno Brix, er der modtaget mange meldinger om væltede træer. Men det bliver værre endnu. For det er for alvor først natten til søndag, at vinden viser styrke. Der er voldsomt vejr på vej mod os i nat og i morgen, når stormen Ingolf bevæger sig mod sydøst til Sydnorge og natten til søndag passerer lige nord om Danmark. Store dele af landet vil i denne forbindelse blive ramt af meget blæsende vejr, som i vindstødene kan ramme med stormstyrke fra nordvest og måske endda nå orkanstyrke langs Jyllands vestkyst. En overgang kan der i nat optræde fuld storm langs den Jyske vestkyst, og vindstød kan periodevis opnå orkanstyrke, skriver TV2 Vejret.
Stormen Ingolf betyder allerede nu skader i regionen. En fodersilo er lagt ned i Serritslev.